b'\n_START_ARTICLE_\nBrazilski snooker\n_START_PARAGRAPH_\nBrazilski snooker (portugalsko Sinuca brasileira, pogosto okraj\xc5\xa1ano kar v Sinuca), je razli\xc4\x8dica snookerja, po mnenju nekaterih celo samosvoj biljardni \xc5\xa1port, ki se igra na snooker mizi. Od klasi\xc4\x8dnega snookerja se razlikuje po tem, da je na mizo postavljena le ena rde\xc4\x8da krogla (in ne 15), ob tej rde\xc4\x8di krogli se na mizi nahaja tudi ostalih 6 barvnih krogel, enakih barv in na enakih polo\xc5\xbeajih kot pri klasi\xc4\x8dnem snookerju._NEWLINE_Krogle so vredne enako to\xc4\x8dk kot pri klasi\xc4\x8dnem snookerju. Belo kroglo se, enako kot pri snookerju in ve\xc4\x8dini ostalih biljardnih \xc5\xa1portov, uporablja za zadevanje rde\xc4\x8de in ostalih barvnih krogel v \xc5\xbeepe mize. Brazilski snooker je skoraj popolnoma omejen na obmo\xc4\x8dje Brazilije, saj je zunaj nje zelo slabo poznan.\n_START_SECTION_\nPravila\n_START_PARAGRAPH_\nBarvne krogle so postavljene na svoja obi\xc4\x8dajna mesta v snookerju, preostala rde\xc4\x8da krogla pa ima svoje mesto na pol poti med ro\xc5\xbenato kroglo in desnim zgornjim \xc5\xbeepom. Bela krogla se nahaja v barvnem polkrogu, imenovanem tudi\xc2\xa0\xc2\xbbD\xc2\xab. Igralec, ki odpre igre, sme belo kroglo postaviti kamor koli znotraj tega polkroga. Po za\xc4\x8detnem udarcu igralci namre\xc4\x8d nimajo ve\xc4\x8d pravice prosto premikati bele krogle po mizi, razen v primeru napake, ko nasprotni igralec pomotoma spravi v \xc5\xbeep tudi belo kroglo. V tem primeru se belo kroglo vrne nazaj v barvni polkrog in igralec, ki je na vrsti, sme znova prosto premikati belo kroglo kamor koli znotraj tega polkroga._NEWLINE_Igra se za\xc4\x8dne tako, da oba igralca poizku\xc5\xa1ata v \xc5\xbeep pospraviti rde\xc4\x8do kroglo. Za uspe\xc5\xa1no pospravljeno rde\xc4\x8do kroglo prejmeta eno to\xc4\x8dko. Po rde\xc4\x8di morata nato igralca zadeti eno od barvnih krogel (vseeno katero), do tu se pravila klasi\xc4\x8dnega in brazilskega snookerja \xc5\xa1e ujemajo. Nato pa sledi prva razlika - po uspe\xc5\xa1no pospravljeni barvni krogli (ki jo sodnik ali kar kateri izmed igralcev vrne na njen prvotni polo\xc5\xbeaj) ima igralec izbiro, ali \xc5\xbeeli odigrati\xc2\xa0\xc2\xbbkazensko kroglo\xc2\xab\xc2\xa0(katero koli barvno kroglo, z izjemo rumene) ali kar rumeno kroglo. Kazenska krogla prinese toliko to\xc4\x8dk, kot je vredna po svoji barvi. _NEWLINE_Igralec je po uspe\xc5\xa1no pospravljeni kazenski krogli primoran spraviti se na rumeno. \xc4\x8ce pa igralec s kazensko kroglo slu\xc4\x8dajno zgre\xc5\xa1i \xc5\xbeep, se 7 to\xc4\x8dk pri\xc5\xa1teje k izidu nasprotnega igralca, ki tudi dobi prilo\xc5\xbenost igrati naslednjo kroglo. Vendar pa mora nasprotni igralec takoj igrati na rumeno kroglo in \xc5\xa1ele po uspe\xc5\xa1no zadeti rumeni krogli sme tudi on udarjati kazensko kroglo. Vse ostale napake igralcev se enako obravnavajo kot pri klasi\xc4\x8dnem snookerju, s to razliko da pri brazilskem snookerju igralec za vsako napako nasprotnika prejme po 7 to\xc4\x8dk. _NEWLINE_Igralec lahko po vsaki uspe\xc5\xa1no zadeti krogli izbira, ali \xc5\xbeeli udarjati kazensko kroglo ali kar naslednjo barvno kroglo v nizu. Za primer, igralec lahko po uspe\xc5\xa1no zadeti zeleni krogli udarja rjavo kroglo ali pa se najprej loti kazenske krogle (ki je katera koli od preostalih barvnih krogel, razen rjave). Igralec pa po uspe\xc5\xa1no zadeti ro\xc5\xbenati krogli ne sme udarjati kazenske krogle, temve\xc4\x8d mora iti kar naravnost na \xc4\x8drno, ker je ta edina barvna krogla \xc5\xa1e ostala na mizi._NEWLINE_Vsa ostala pravila so enaka kot pri snookerju, le da so veri\xc5\xbeni udarci prepovedani, ker so pa\xc4\x8d vse krogle razli\xc4\x8dnih barv.'